IARSCRÍBHINN VIII

ÍOSCHEANGLAIS MAIDIR LEIS AN bPRÓISEAS AGUS AN MODH CHUN BITHMHAIS LENA nGABHANN RIOSCA ÍSEAL MAIDIR LE hATHRÚ INDÍREACH AR THALAMHÚSÁID (ILUC) A DHEIMHNIÚ

A. Próiseas deimhniúcháin bithmhaise lena ngabhann riosca íseal ILUC

Chun tús a chur leis an bpróiseas deimhniúcháin, ní mór d’oibreoir eacnamaíoch iarratas a chur isteach chuig comhlacht deimhniúcháin a aithnítear le scéim dheonach le haghaidh bithmhais lena ngabhann riosca íseal ILUC. Féadfaidh feirm, céadphointe bailiúcháin nó bainisteoir grúpa atá ag gníomhú thar ceann grúpa feirmeoirí a bheith san iarratasóir.

Beidh an fhaisnéis seo a leanas ar a laghad san iarratas ar dheimhniú maidir le riosca íseal ILUC:

(a) ainm agus sonraí teagmhála an iarratasóra nó na n-iarratasóirí, lena n-áirítear, i gcás inarb ábhartha, comhaltaí an ghrúpa i gcás deimhniúchán grúpa (1);

(b) tuairisc ar na bearta beartaíochta lena ngabhann riosca íseal ILUC atá beartaithe, lena n-áirítear: (i) sonraí maidir leis an dáileacht theorannaithe talún ar a gcuirfear an beart breisíochta chun feidhme, lena n-áirítear úsáid na talún faoi láthair, na cleachtais bhainistíochta atá ann faoi láthair agus na sonraí faoi tháirgeacht na dáileachta talún faoi láthair, agus más infheidhme, ráiteas lena cur in iúl an bhfuil an talamh neamhúsáidte, tréigthe nó díghrádaithe go mór; (ii) tuairisc ar na bearta breisíochta agus meastachán ar an mbithmhais bhreise a tháirgfear tar éis í a chur chun feidhme (trí mhéadú táirgeachta nó táirgeadh ar thalamh atá neamhúsáidte, tréigthe nó díghrádaithe go mór);

(c) faisnéis maidir le deimhniú aon scéime deonaí atá aitheanta ag an gCoimisiún cheana (ainm na scéime deonaí, uimhir an deimhnithe, an stádas agus an tréimhse bhailíochta).

Má dhéantar an t-iarratas tar éis na bearta breisíochta a chur chun feidhme, ní fhéadfar ach an bhithmhais bhreise a tháirgtear tar éis dháta an deimhnithe maidir le riosca íseal ILUC a éileamh mar riosca íseal ILUC.

1. Ábhar an phlean bainistíochta

A luaithe a ghlacfar leis an iarratas maidir le riosca íseal ILUC, forbróidh an t-oibreoir eacnamaíoch plean bainistíochta agus cuirfidh sé faoi bhráid an chomhlachta deimhniúcháin é. Cuirfidh an plean bainistíochta leis an bhfaisnéis atá san iarratas ar dheimhniú, agus áireofar ann:

(a) sainiú ar an dáileacht theorannaithe talún;

(b) tuairisc ar na bearta breisíochta;

(c) seiceáil maidir le hinbhuanaitheacht an bhirt breisíochta i leith cheanglais Threoir (AE) 2018/2001;

(d) i gcás inarb ábhartha, léiriú ar an measúnú breisíochta (tástáil tarraingteachta airgeadais nó tástáil bacainní neamhairgeadais);

(e) an bhonnlíne tháirgeachta dhinimiciúil a chinneadh, lena n-áirítear: (i) i gcás bearta lena méadaítear an táirgeacht: ar a laghad 3 bliana de shonraí faoin táirgeacht barr stairiúil a bhaineann leis an dáileacht theorannaithe talún; (ii) le haghaidh saothrú ar thalamh atá neamhúsáidte, tréigthe nó díghrádaithe go mór: cruthúnas ar stádas talún (meastar gurb é nialas an bhonnlíne tháirgeachta le haghaidh saothrú ar thalamh atá neamhúsáidte, tréigthe nó díghrádaithe mór)

(f) meastachán ar an táirgeacht bithmhaise breise in aghaidh na bliana, agus tagairt á déanamh don bhonnlíne tháirgeachta dhinimiciúil le haghaidh na dáileachta teorannaithe talún.

Leis an bplean bainistíochta ní mór a bheith in ann comparáid a dhéanamh idir úsáid na dáileachta teorannaithe talún roimh chur chun feidhme an bhirt breisíochta agus a húsáid dá éis.

2. Liosta neamh-uileghabhálach de bhearta breisíochta

Tábla 1.

Liosta neamh-uileghabhálach de bhearta breisíochta lena méadaítear táirgeacht.

Catagóir bhreisíochta Beart breisíochta Sampla Meicniú Innealra Innealra a laghdaíonn/a chomhlánaíonn an t-ionchur ón lucht saothair atá ann cheana chun an t-aschur a threisiú nó chun caillteanais a laghdú. D’fhéadfaí a áireamh leis sin cur, feirmeoireacht bheacht, innealra buainte nó innealra chun caillteanais iarbhuainte a laghdú. Ilchúraíocht Curaíocht sheicheamhach An dara barr a thabhairt isteach ar an talamh céanna sa bhliain chéanna. Bainistiú Bainistiú ithreach Mótú in ionad treabhadh, curaíocht íseal. Leasú Córas leasacháin a optamú, talmhaíocht bheacht a úsáid. Cosaint barraí Athrú i rialú fiailí, lotnaidí agus galar. Pailniú Cleachtais phailnithe fheabhsaithe. Eile Fágann sé sin deiseanna le haghaidh nuálaíochta, comhcheangail beart agus forbairtí atá gan choinne. Athphlandú (i gcás barra ilbhliantúla) (2) Rogha cineálacha barr Éagsúlacht táirgeachta níos airde, oiriúnú níos fearr do dhálaí éicifhiseolaíocha nó aeráide.

Is bearta iad bearta breisíochta a théann níos faide ná na comhchleachtais talmhaíochta. I dTábla 1 tá liosta neamh-uileghabhálach de na cineálacha beart breisíochta lena méadaítear táirgeacht ar féidir le hoibreoirí eacnamaíocha iad a chur i bhfeidhm. Le bearta, nó le teaglamaí beart, spreagfar an-aschur gan an inbhuanaitheacht a chur i mbaol. Ní chuirfidh an beart breisíochta acmhainneacht mhéadaitheach sa todhchaí i mbaol trí chomhbhabhtáil a dhéanamh idir gnóthachain aschuir ghearrthéarmacha agus meath meánach/fadtéarmach cháilíocht na hithreach, an uisce agus an aeir agus pobal pailneoirí. Ní bheidh mar thoradh ar na bearta breisíochta homaiginiú thírdhreach na talmhaíochta trí eilimintí tírdhreacha agus gnáthóga a bhaint amhail crainn aonair, fálta, toir, imill pháirce nó stiallacha bláthanna.

Ní fhéadfar ach táirgeacht bhreise os cionn na bonnlíne táirgeachta dinimiciúla a éileamh mar bhithmhais lena ngabhann riosca íseal ILUC. Ina theannta sin, ní fhéadfar beart breisíochta a dheimhniú ach amháin má tá sé d’aidhm aige táirgeachtaí breise a bhaint amach a bhuí le feabhsú ar chleachtas talmhaíochta. Má chuirtear beart i bhfeidhm nach bhfuil d’aidhm aige ach inbhuanaitheacht na dáileachta talún a fheabhsú, gan an táirgeacht a fheabhsú, ní mheastar gur beart breisíochta é. Ní hé seo an cás le saothrú ar thalamh atá neamhúsáidte, tréigthe nó díghrádaithe go mór, agus sa chás sin is é an saothrú féin an beart breisíochta.

Beidh ar an oibreoir eacnamaíoch a léiriú go socraítear ionchais réasúnta leis an bplean bainistíochta maidir leis an méadú táirgeachta trí thagairt a dhéanamh, mar shampla, do litríocht eolaíoch, taithí ó thrialacha allamuigh, faisnéis ó chuideachtaí agranamaíochta, forbróirí síolta/leasaitheoirí nó ríomhanna simplí. Tá gá le fianaise shásúil a thacaíonn leis an méadú táirgeachta a bhfuil coinne leis a bhuí leis an mbeart breisíochta is gá a chur i bhfeidhm chun an tionscadal a dheimhniú.

I gcás feabhsuithe talmhaíochta, déanfar na cleachtais talmhaíochta a cuireadh i bhfeidhm, innealra agus modhanna sula gcuirtear an beart breisíochta i bhfeidhm agus dá éis sin a dhoiciméadú go mion mar chuid den phlean bainistíochta. Leis sin beifear in ann comparáid a dhéanamh chun na nithe seo a leanas a dhéanamh: (i) a chinneadh cé acu atá nó nach bhfuil beart breisíochta curtha chun feidhme; (ii) meastóireacht a dhéanamh maidir le cé acu is féidir nó nach féidir an beart breisíochta sin a mheas mar bheart breisíochta i gcomparáid le forbairt ‘gnó mar is gnách’.

B. Measúnú breisíochta: Tástálacha tarraingteachta airgeadais nó tástálacha anailíse bacainní

1. Tástáil tarraingteachta airgeadais

Léireofar leis an tástáil tarraingteachta airgeadais go n-éireoidh an infheistíocht is gá don bheart breisíochta tarraingteach ó thaobh airgeadais de má dheimhnítear go ngabhann riosca íseal ILUC leis an táirgeacht bhreise a thiocfaidh as sin, agus sa chás sin amháin. San anailís beidh anailís shimplí airgeadais ar an infheistíocht birt breisíochta lena ngabhann riosca íseal ILUC atá beartaithe.

Ní áireofar sa tástáil ach na costais agus na torthaí sin a bhaineann go díreach leis an infheistíocht birt breisíochta. Dá bhrí sin, ní áireofar san anailís gnáthchostais oibriúcháin na feirme ar fad. Bainfidh na costais agus an t-ioncam a áireofar sa tástáil le hullmhú, cur chun feidhme, coinneáil ar bun agus díchoimisiúnú an bhirt breisíochta nach dtabhófaí murach sin.

Eascraíonn tarraingteacht airgeadais as cás gnó ina bhfuil glanluach reatha na hinfheistíochta (‘NPV’) (3) dearfach, rud a chiallaíonn go bhféadfaidh an t-oibreoir eacnamaíoch féin an infheistíocht a dhéanamh. Mar thoradh air sin, ní éireoidh sa tástáil breisíochta airgeadais ach amháin le bearta a bhfuil an anailís ar chásanna gnó diúltach ina leith (gan préimh a áireamh) agus beidh na bearta sin incháilithe le bheith deimhnithe mar bhearta lena ngabhann riosca íseal ILUC. Ní fhéadfaidh torthaí os cionn nialas (NPV dearfach) a bheith fós incháilithe ach amháin má éiríonn leo sa tástáil bacainní neamhairgeadais.

Foirmle chun NPV na hinfheistíochta a ríomh:

I gcás inarb ionann:

P = agus an t-ioncam ionchasach ó bhithmhais bhreise (meastachán ar bhithmhais bhreise x praghas díolacháin bunábhair gan préimh ILUC ísil) L = agus costas an bhirt breisíochta (caiteachas caipitiúil agus caiteachas oibriúcháin) i = agus an ráta lascaine t = agus an tréimhse ama

Beidh na paraiméadair a úsáidfear i ríomh an NPV i gcomhréir leis na sonraí a áireofar sa phlean bainistíochta.

Áireofar na paraiméadair seo a leanas san i ríomh an NPV:

(a) meastachán ar thoirt na bithmhaise breise;

(b) praghas díolacháin bunábhair [airgeadra/tona]: (i) féadfaidh líon amháin a bheith sa phraghas díolacháin bunábhair a eachtarshuitear thar shaolré na hinfheistíochta sa táirgeacht breise; (ii) féadfaidh an líon aonair sin a bheith bunaithe ar mheán luachanna díolacháin stairiúla iarbhír na mbunábhar a bhaineann an t-oibreoir eacnamaíoch amach. Beidh an meánluach bunaithe ar shonraí le haghaidh na 3 bliana céanna a bhaineann leis na sonraí maidir le táirgeacht stairiúil a úsáidtear chun an bhonnlíne tháirgeachta dhinimiciúil a shocrú; (iii) i gcás barr nua a thabhairt isteach nach bhfuil sonraí iarbhír faoi phraghsanna ag an oibreoir eacnamaíoch ina leith, féadfar an luach sin a bhunú ar shonraí faoi phraghsanna ó FAOSTAT (4);

(c) an ráta lascaine le húsáid: 3.5 % le haghaidh tíortha ardioncaim (5) agus 5.5 % le haghaidh gach tíre eile;

(d) saolré na hinfheistíochta: (i) úsáidfear saolré suas le 10 mbliana i gcomhréir le saolré an deimhnithe maidir le riosca íseal ILUC (bailíocht bhonnlíne); (ii) i gcásanna áirithe, féadfar saolré uasta na hinfheistíochta a shocrú ag 25 bliana bunaithe ar saolré thipiciúil na mbarr ilbhliantúil (is é sin le rá, pailmeacha, i gcás athphlandú pailmeacha);

(e) costas infheistíochta a bhaineann leis an beart breisíochta [caiteachas caipitiúil + caiteachas oibriúcháin].

2. Tástáil bacainní neamhairgeadais

Ní chumhdófar leis an anailís ar bhacainní neamhairgeadais ach bacainní ar thionscadail neamhairgeadais lena gcuirtear cosc ar chur chun feidhme na mbeart breisíochta i gcás nach bhfuil ann do dheimhniú maidir le riosca íseal ILUC. Déanfar aon bhacainn ar féidir a chostas a mheas a áireamh san anailís ar tharraingteacht airgeadais seachas san anailís ar bhacainní neamh-airgeadais.

Tá an t-oibreoir eacnamaíoch a ndéanann an beart breisíochta a phleanáil freagrach as bonn cirt a thabhairt maidir le bacainní neamhairgeadais a bheith ann. Beidh an bonn cirt sin comhdhéanta de thuairisc shoiléir infhíoraithe ar an staid lena gcuirtear cosc ar ghlacadh an bhirt breisíochta. Soláthróidh an t-oibreoir eacnamaíoch an fhianaise infhíoraithe ar fad is gá chun tacú leis an maíomh agus chun a léiriú conas a d’áiritheofaí le deimhniú maidir le riosca íseal ILUC go sárófaí an bhacainn neamhairgeadais.

Déanfar bailíocht éileamh an oibreora a mheasúnú agus a bhailíochtú leis an iniúchadh bonnlíne sula n-eiseofar deimhniú maidir le riosca íseal ILUC.

C. An bhonnlíne tháirgeachta dhinimiciúil a shocrú agus toirt iarbhír na bithmhaise lena ngabhann riosca íseal ILUC a ríomh

Socrófar an bhonnlíne tháirgeachta dhinimiciúil ar bhonn aonair i gcás gach dáileachta teorannaithe talún bunaithe ar an mbarr agus cineál nó teaglaim na mbeart breisíochta a chuirfear i bhfeidhm. Úsáidfear sonraí faoin táirgeacht barr stairiúil a bhaineann le dáileacht talún ar leith ó na 3 bliana ar a laghad roimh chur i bhfeidhm birt breisíochta chun túsphointe na bonnlíne táirgeachta dinimiciúla a ríomh. Déanfar é sin a chomhcheangal le treochtlíne dhomhanda a bhaineann le barr a leith i gcás na táirgeachta a bhfuiltear a bhfuil coinne leo bunaithe ar shonraí stairiúla faoi tháirgeacht iarbhír le 10 mbliana anuas, nó níos faide ná sin má tá sonraí le fáil. I gcás barra ilbhliantúla, cuirtear an cuar táirgeachta thar shaolré an bhairr san áireamh sa bhonnlíne táirgeachta dhinimiciúil freisin.

1. An bhonnlíne táirgeachta dhinimiciúil a shocrú le haghaidh barra bliantúla

I gcás ina ndéantar uainíocht ar bharra idir páirceanna agus inar cuireadh an barr a bhfuil méadú le teacht ar a tháirgeacht (‘spriocbharr’) i bpáirceanna éagsúla ar an bhfeirm chéanna sna blianta roimhe sin, tá dhá rogha beartaithe chun sonraí faoin táirgeacht stairiúil a bhailiú d’fhonn an bhonnlíne tháirgeachta dhinimiciúil a ríomh:

Rogha 1: Ríomhann an t-oibreoir eacnamaíoch meán na dtáirgeachtaí le haghaidh na 3 bliana is déanaí ar fásadh an spriocbharr ar an dáileacht theorannaithe talún ar leith roimh chur chun feidhme an bhirt breisíochta. Ós rud é go bhfástar barra ar uainíocht, ciallaíonn sé sin sonraí atá níos sine ná 5 bliana d’aois a úsáid i gcásanna áirithe.

Rogha 2: Ríomhann an t-oibreoir eacnamaíoch meán ualaithe tháirgeachtaí na 3 bliana is déanaí ar fásadh an spriocbharr ar an bhfeirm roimh chur chun feidhme an bhirt breisíochta, fiú má fuarthas na táirgeachtaí sin ó dháileachtaí éagsúla de mhéideanna éagsúla ar an bhfeirm chéanna.

Mura bhfuil sonraí stairiúla le haghaidh na 3 bliana is déanaí de tháirgeacht barr ar fáil, cibé acu nach bhfuil rochtain ar na sonraí sin nó nach bhfuil siad ionadaíoch de réir bhreithiúnas an iniúchóra, nó mura leordhóthanach cáilíocht na sonraí faoin táirgeacht barr, féadfar sonraí breise a fháil le haghaidh blianta roimhe sin nó sonraí ó pháirc chomharsanach ina bhfuil an barr céanna á fhás faoin bplean bainistíochta céanna. Más rud é gur deafhómhar nó drochfhómhar eisceachtúil a bhí i gceann amháin de na 3 bliana (mar shampla, neamhréireacht 30 % nó níos mó i gcomparáid leis na blianta tagartha eile), ní dhéanfar an táirgeacht barr asluiteach a áireamh sa ríomh ionas nach gcuirfear an meán 3 bliana as a riocht (6).

Is é an t-iniúchóir atá freagrach as táirgeacht asluiteach a chinneadh, cinneadh a bhunóidh sé ar a bhreithiúnas saineolaithe, ar a thaithí ar an talamh agus ar eolas ar chleachtais an oibreora eacnamaíoch san fhadtéarma. Tá sé d’oibleagáid ar an iniúchóir freisin a mheas cé acu atá nó nach bhfuil na sonraí faoin táirgeacht barr ar cháilíocht leordhóthanach le cur san áireamh mar chuid den bhonnlíne agus de na hiniúchtaí bliantúla, agus a chinneadh ansin an gá táirgeacht bairr a eisiamh nó nach gá.

Is é fána na bonnlíne táirgeachta dinimiciúla a ghlacfar mar fhána treochtlíne dírí a chinntear ó fhorbairtí táirgeachta an spriocbhairr thar na 10 mbliana roimhe sin nó níos faide má tá sonraí le fáil. Tá sé bunaithe ar shonraí domhanda agus díorthófar é ó shonraí ó FAOSTAT World+ faoin an mbarr ábhartha. Déanfar é sin ag tús na tréimhse deimhniúcháin, agus beidh an fhána bailí le haghaidh tréimhse bhailíochta bonnlíne deich mbliana an deimhnithe maidir le riosca íseal ILUC.

I dTábla 2, taispeántar fána na bonnlíne táirgeachta dinimiciúla le haghaidh na mbarr bunábhair bithbhreosla is coitianta. Faightear na luachanna sin trí threochtlíne a chinntear ó os cionn 20 bliain de shonraí domhanda faoi bharra a fuarthas ó FAOSTAT.

Tábla 2.

Fána na treochtlíne a fuarthas le haghaidh shonraí faoi tháirgeacht barr FAOSTAT World+ Meánfheabhsú sa táirgeacht (tona/ha/bliain) in aghaidh na bliana.

Barr Eorna Arbhar Indiach Torthaí pailme ola Síol ráibe Pónairí soighe Biatas siúcra Cána siúcra Síoltaí lus na gréine Cruithneacht Fána-20 0.035 0.074 0.200 0.036 0.028 1.276 0.379 0.035 0.04 Tá fána-20 bunaithe ar 2008-2017.

I gcás aon bharr sa tábla, cinntear an bhonnlíne tháirgeachta dhinimiciúil tríd an treochtlíne dhomhanda (fána) ó Thábla 2 a chur leis an túsphointe (meán na táirgeachta stairiúla thar 3 bliana roimh chur i bhfeidhm an bhirt breisíochta). Úsáidfear an fhoirmle seo a leanas, agus beidh an bhliain a chuirfear an beart breisíochta chun feidhme ina túsphointe:

DYBx = (starting point DYB) + (slope20)x

I gcás inarb ionann:

DYBx = agus an bhonnlíne tháirgeachta dhinimiciúil sa bhliain x tar éis an beart breisíochta a chur chun feidhme X = agus líon na mblianta tar éis an beart breisíochta a chur chun feidhme

Má tá an beart breisíochta beartaithe chun barr difriúil (barr ag a bhfuil táirgeacht níos airde) a chur in ionad an bhairr atá ann cheana ar an dáileacht theorannaithe talún, is éard atá i gceist leis an gcás frithfhíorasach saothrú an bhairr atá ann cheana. Cinnfear an bhonnlíne táirgeachta dhinimiciúil bunaithe ar shonraí faoin táirgeacht stairiúil agus faoin treochtlíne le haghaidh an bhairr atá ann cheana.

Is éard a bheidh i dtúsphointe na bonnlíne meánráta 3 bliana na táirgeachta bairr a fhaightear i gcás an bhairr atá ann cheana ar lú a fheidhmíocht. Tá an treochtlíne bunaithe ar shonraí domhanda treochtlíne ó FAOSTAT le haghaidh an bhairr atá ann cheana (féach Tábla 2). Ní úsáidfear an cur chuige seo ach amháin más féidir a léiriú go bhféadfaí an barr a fheidhmíonn níos fearr a thabhairt isteach mar gheall ar athruithe i margadh na mbithbhreoslaí, mar a léiríodh sa mheasúnú breisíochta.

2. An bhonnlíne táirgeachta dhinimiciúil a shocrú le haghaidh barra ilbhliantúla

Ag brath ar an éagsúlacht sa táirgeacht a bhreathnaítear thar shaolré cineálacha éagsúla barr ilbhliantúil, féadfar cineálacha éagsúla cur chuige modheolaíochta a úsáid.

Maidir le pailmeacha, féadfaidh oibreoirí eacnamaíocha na sonraí seo a leanas a úsáid chun bonnlíne tháirgeacht dhinimiciúil na bhfáschoillte ola pailme a chinneadh:

(a) an táirgeacht barr stairiúil a fuarthas sular cuireadh beart breisíochta chun feidhme;

(b) bliain chur na bpailmeacha ar an dáileacht theorannaithe talún agus/nó a bpróifíl aoise;

(c) saothróga pailmeacha ar an dáileacht theorannaithe talún, más infheidhme;

(d) limistéar na talún a athphlandáiltear gach bliain ar fháschoill, más infheidhme.

Comhcheanglaítear na sonraí sin le cuar fáis chun an bhonnlíne táirgeachta dinimiciúil a chinneadh. Cruth seachas méid na táirgeachta a bheidh ina phríomhthréith ag an gcuar fáis.

Tugann an cuar fáis an cruth agus ní mór é a chomhcheangal leis na sonraí faoin táirgeacht stairiúil agus aois na gcrann, mar a leagtar amach i bpointí (a) agus (b), chun méid chuar na bonnlíne táirgeachta dinimiciúla a choigeartú don dáileacht talún ar leith.

Tá na trí rogha seo a leanas ar fáil chun an bhonnlíne táirgeachta dhinimiciúil a chinneadh le haghaidh pailmeacha.

I gcás gach rogha, ní mór an méid seo a leanas a áireamh sna sonraí is gá chun na bonnlínte táirgeachta dinimiciúla a shocrú:

(a) Rogha 1a: Cuar fáis chaighdeánaigh (i) na 3 bliana is déanaí de tháirgeacht bairr stairiúil le haghaidh pailmeacha a fhástar ar an dáileacht theorannaithe talún; (ii) aois na gcrann ar an dáileacht theorannaithe talún/bliain an chuir;

(b) Rogha 1b: Soláthraíonn oibreoir eacnamaíoch cuar fáis (7) (i) na 3 bliana is déanaí de tháirgeacht bairr stairiúil le haghaidh pailmeacha a fhástar ar an dáileacht theorannaithe talún; (ii) aois na gcrann ar an dáileacht theorannaithe talún/bliain an chuir; (iii) saothróga pailmeacha ar an dáileacht theorannaithe talún; (iv) cuar fáis tagartha an oibreora eacnamaíoch féin.

(c) Rogha 2: Cur chuige grúpdheimhniúcháin (i) le haghaidh na 3 bliana is déanaí, iomlán na heicteár agus iomlán na táirgeachta i dtropaill torthaí úra i gcás pailmeacha a fhástar ar na dáileachtaí teorannaithe talún nó na fáschoillte a tháirgeann pailm mar chuid den ghrúpa.

Tá feidhm ag roghanna 1a agus rogha 1b i gcás ina ndéantar beart breisíochta maidir le crainn atá ar an aois chéanna, nó i gcás inarb eol próifíl aoise na gcrann ar an dáileacht theorannaithe talún nó na dáileachtaí teorannaithe talún agus nach bhfanann sí seasmhach bliain i ndiaidh bliana.

Féadfar rogha 2 a chur i bhfeidhm i gcás ina bhfuil éagsúlacht le feiceáil in bpróifíl aoise na gcrann ar na dáileachtaí teorannaithe talún agus ina bhfanann an éagsúlacht sin réasúnta seasmhach bliain i ndiaidh bliana, is é sin le rá i gcur chuige grúpdheimhniúcháin nó má dhéantar céatadán comhsheasmhach de limistéar fáschoille a athphlandú gach bliain, rud a fhágfadh go mbeadh próifíl aoise leanúnach ann i gcás na gcrann.

Ní úsáidfear rogha 2 má thagann níos mó ná 20 % den toirt sa ghrúpa ón bhfáschoill chéanna, nó má tá níos mó ná 5 % den achar iomlán sa ghrúpa le hathphlandú sa bhliain chéanna. Sa chás sin, úsáidfear rogha 1a nó b chun an bhonnlíne a chinneadh.

Rogha 1a: Cuar fáis chaighdeánaigh

Sa chéad rogha úsáidtear cruth cuair fáis ‘chaighdeánaigh’ atá réamhbhunaithe (é sin bunaithe ar fhianaise eolaíoch atá ann cheana) chun an bhonnlíne tháirgeachta dhinimiciúil le haghaidh dáileacht theorannaithe talún a chinneadh. Rinneadh an cuar caighdeánach a normalú agus taispeántar é i bhFigiúr 1 agus i dTábla 3 thíos.

Cinntear an bhonnlíne tháirgeachta dhinimiciúil trí úsáid a bhaint as na sonraí faoin táirgeacht barr stairiúil le haghaidh na 3 bliana is déanaí i gcomhair na dáileachta talún ar leith agus aois na bpailmeacha nuair a breathnaíodh an táirgeacht sin, agus úsáid a bhaint as an athrú táirgeachta céatadáin bliantúil ón gcuar caighdeánach chun cuar táirgeachta ‘gnó mar is gnách’ a chruthú a bhaineann leis an dáileacht talún ar leith.

Figiúr 1

Cuar fáis chaighdeánaigh normalaithe tháirgeacht na pailme

Tábla 3

Sonraí maidir leis an gcuar fáis chaighdeánaigh normalaithe tháirgeacht na pailme

Blianta tar éis plandála 1 2 3 4 5 6 7 8 9 10 11 12 13 Tóraíocht normalaithe 0 0 0,147 0,336 0,641 0,833 0,916 0,968 0,996 1 0,999 0,980 0,965 Blianta tar éis plandála 14 15 16 17 18 19 20 21 22 23 24 25 ≥ 26 (*1) Tóraíocht normalaithe 0,945 0,926 0,910 0,906 0,888 0,870 0,858 0,842 0,836 0,815 0,806 0,793 0,793

Tá na céimeanna modheolaíocha seo a leanas i gceist le Rogha 1a:

1. Chun an mheántáirgeacht barr stairiúil a chinneadh, bailítear na trí tháirgeacht barr stairiúla is déanaí a breithníodh ar an dáileacht theorannaithe talún roimh chur chun feidhme an bhirt breisíochta, chomh maith le haois chomhfhreagrach na gcrann nuair a breathnaíodh na táirgeachtaí sin;

2. Ríomhtar meán na dtrí tháirgeacht bairr stairiúil;

3. Agus aois na gcrann a bhfaightear na sonraí faoin táirgeacht stairiúil ina leith ina bonn, cinntear cá háit a mbeidh an mheántáirgeacht bairr stairiúil sin ar an gcuar fáis chaighdeánaigh (e.g. más i leith crainn atá 7, 8 agus 9 mbliana d’aois atá na sonraí faoin táirgeacht, ba cheart a mheas go mbaineann an mheántáirgeacht stairiúil le bliain 8);

4. Chun an chéad phointe eile den bhonnlíne tháirgeachta dhinimiciúil a chinneadh, déantar an mheántáirgeacht bairr stairiúil ó chéim 2 a iolrú faoin athrú céatadáin bliantúil ríofa atá comhfhreagrach, a dhíorthaítear ón gcuar fáis chaighdeánaigh (Tábla 4 thíos). Déantar é seo arís i gcás gach pointe ina dhiaidh sin chun an bhonnlíne táirgeachta dhinimiciúil a rianú; Tábla 4 Athrú céatadáin bliantúil na táirgeachta a dhíorthaítear ón gcuar fáis chaighdeánaigh Blianta tar éis plandála 1 go 3 4 5 6 7 8 9 10 11 12 13 14 Athrú céatadáin bliantúil - 128,0 % 90,6 % 30,0 % 10,0 % 5,6 % 2,9 % 0,4 % -0,1 % -1,9 % -1,6 % -2,0 % Blianta tar éis plandála 15 16 17 18 19 20 21 22 23 24 25 ≥ 26 (*2) Athrú céatadáin bliantúil -2,1 % -1,7 % -0,5 % -1,9 % -2,0 % -1,4 % -1,8 % -0,8 % -2,5 % -1,1 % -1,6 % 0 %

5. Chun treocht dhomhanda na táirgeachta a ionchorprú sa bhonnlíne táirgeachta dhinimiciúil, cuirtear an ráta fáis iolraithe bliantúil a ríomhtar ó shonraí domhanda faoin táirgeacht ó FAOSTAT World+ (Tábla 5 thíos) i bhfeidhm ar gach pointe den bhonnlíne tháirgeachta dhinimiciúil chun an bhonnlíne tháirgeachta dhinimiciúil cheartaithe de réir an ráta fáis iolraithe bhliantúil a fháil. Tábla 5 an ráta fáis iolraithe bliantúil i gcás pailmeacha (20 bliain) Méadú bliantúil ar fheidhmíocht i gcás pailmeacha – gnó mar is gnách 1,37 % Feidhmíocht bunaithe ar FAOSTAT World+ 2008-2017

Rogha 1b: Soláthraíonn oibreoir eacnamaíoch an cuar fáis

Féadfar an rogha seo a úsáid i gcásanna eisceachtúla, más féidir leis an oibreoir eacnamaíoch a léiriú nach bhfuil rogha 1d oiriúnach dá chás sonrach. I gcás den sórt sin, má tá cuar fáis a bhfuil coinne leis ag an oibreoir eacnamaíoch a chinntear bunaithe ar na sonraí atá le fáil faoi shíológa pailme (sonraí a bhaineann leis an gcás ‘gnó mar is gnách’), féadfar an cuar sin a úsáid mar bhonn leis an mbonnlíne tháirgeachta dhinimiciúil seachas an cuar fáis chaighdeánaigh. Leanfar gach céim a bhfuil tuairisc uirthi i Rogha 1a, agus cuar an oibreora eacnamaíoch féin á chur in ionad an chuair fáis chaighdeánaigh. Dá bhrí sin, ríomhfaidh an t-oibreoir eacnamaíoch an t-athrú céatadáin bliantúil.

Déanfar an cuar fáis a bhaineann le dáileacht theorannaithe talún ar leith a cheartú fós i gcás forbairt na táirgeachta domhanda tríd na sonraí táirgeachta ó FAOSTAT World+ (Tábla 5) a ríomhtar de réir an ráta fáis iolraithe bhliantúil a úsáid.

Rogha 2: Cur chuige grúpdheimhniúcháin

I gcás grúpdheimhniúcháin, nó nuair a ghníomhaíonn an chéad phointe bailiúcháin nó muileann mar aonad deimhniúcháin, féadfar an bhonnlíne tháirgeachta dhinimiciúil a shocrú trí chur chuige bonnlíne táirgeachta dinimiciúla ‘líne dhíreach’ comhchosúil a úsáid mar a úsáidtear i gcás barra bliantúla. Is féidir an cur chuige sin a úsáid má tá bainisteoir grúpa, céad phointe bailiúcháin nó muileann ag iarraidh grúpa a dheimhniú atá ag déanamh an bhirt breisíochta chéanna, agus nuair a bhíonn éagsúlacht in aoiseanna na gcrann san fháschoill nó sa limistéar a sholáthraíonn an muileann, rud a chiallaíonn gur fhan an táirgeacht bhliantúil a sholáthraíonn an muileann réasúnta seasmhach.

Chun an bhonnlíne tháirgeachta dhinimiciúil a chinneadh, ní mór do bhainisteoir an ghrúpa taifead a dhéanamh ar an limistéar fáschoille ina iomláine (ha) a sholáthraíonn an muileann agus ar iomlán na táirgeachta (tropaill torthaí úra) a fhreagraíonn don limistéar sin i ngach ceann de na 3 bliana is déanaí. Úsáidtear é seo chun an táirgeacht bhliantúil in aghaidh an heicteáir a chinneadh le haghaidh gach ceann de na 3 bliana is déanaí (i dtona/ha). Faightear meán na bpointí sonraí sin ansin agus úsáidtear iad mar thúsphointe le haghaidh na bonnlíne táirgeachta dinimiciúla. Comhcheanglaítear an túsphointe leis an bhfána treochtlíne domhanda le haghaidh ola pailme ó shonraí ó FAOSTAT World+ (Tábla 2) chun an bhonnlíne tháirgeachta dhinimiciúil a chinneadh.

Caithfear le cána siúcra mar bharr bliantúil agus an bhonnlíne tháirgeachta dhinimiciúil á socrú.

3. An bhonnlíne tháirgeachta dhinimiciúil a shocrú le haghaidh curaíocht sheicheamhach

Má úsáidtear cleachtais ilchúraíochta amhail curaíocht sheicheamhach, tá trí rogha ag na hoibreoirí eacnamaíocha chun an bhithmhais bhreise a ríomh:

1. A léiriú nach laghdaítear táirgeacht an phríomhbhairr de dhroim an dara barr.

2. Má laghdaítear táirgeacht an phríomhbhairr de dhroim an dara barr: a. Bonnlíne tháirgeachta dhinimiciúil a chinneadh le haghaidh córas inarb ionann an príomhbharr gach bliain; b. Fachtóir cúitimh a chinneadh le haghaidh córas inarb éagsúil an príomhbharr gach bliain;

Rogha 1. A léiriú nach laghdaítear táirgeacht an phríomhbhairr de dhroim an dara barr

Más féidir le hoibreoir eacnamaíoch a léiriú nach bhfuil táirgeacht an phríomhbhairr níos ísle mar gheall ar thabhairt isteach an dara barr, is féidir táirgeacht iomlán an dara barr a éileamh mar bhithmhais bhreise.

Féadfar é sin a léiriú, mar shampla, trí chomparáid a dhéanamh idir táirgeacht an phríomhbhairr a breathnaíodh sular tugadh an dara barr isteach (meán stairiúil 3 bliana) agus táirgeacht an phríomhbhairr a breathnaíodh dá éis sin.

Rogha 2a. An bhonnlíne tháirgeachta dhinimiciúil a chinneadh le haghaidh córas inarb ionann an príomhbharr gach bliain

Beidh an bhonnlíne tháirgeachta dhinimiciúil bunaithe ar an gcás ‘gnó mar is gnách’ i gcás na dáileachta teorannaithe talún. I gcás inarb ionann an príomhbharr gach bliain, cinnfear an bhonnlíne bunaithe ar mheántáirgeacht stairiúil 3 bliana ar a laghad an phríomhbhairr ar an dáileacht talún sin, curtha le chéile leis an treochtlíne dhomhanda le haghaidh an phríomhbhairr, mar a dhéantar i gcás barra bliantúla.

Féadfar an cur chuige sin a úsáid freisin nuair a leanann uainíocht na mbarr patrún uainíochta atá sainithe go soiléir agus is féidir a bhreathnú sna sonraí stairiúla, rud a fhágann gur féidir an staid ‘gnó mar is gnách’ a chinneadh go soiléir. Sa chás sin, d’fhéadfadh sé gur ghá sonraí atá níos sine ná 3 bliana a úsáid chun meántáirgeacht stairiúil an phríomhbhairr a chinneadh.

Tar éis curaíocht sheicheamhach a chur chun feidhme, déanfar an ghlanbhithmhais bhreise a ríomh mar an difríocht idir iomlán na táirgeachta bliantúla ón dáileacht theorannaithe talún (is é sin le rá, táirgeacht an phríomhbhairr móide táirgeacht an dara barr) agus bonnlíne tháirgeachta dhinimiciúil an phríomhbhairr.

Más bunábhair éagsúla iad an príomhbharr agus an dara barr a tháirgeann teaglaim éagsúil de chomhpháirteanna bairr (mar shampla, ola, min phróitéine, stáirse, snáithín), nuair a chuirtear táirgeacht an phríomhbhairr agus an dara táirgeacht barr le chéile, bunófar an ríomh ar aonaid tomhais iomchuí ionas go bhféadfar figiúr ionadaíoch amháin a ríomh le haghaidh na glan-bithmhaise breise a tháirgtear. Dá réir sin, leis an modheolaíocht foráiltear maidir le cúiteamh éifeachtach ar chaillteanas bithmhaise an phríomhbhairr. Mar shampla, is féidir an ríomh a dhéanamh ar bhonn meáchain shimplí (i dtona) nó ar bhonn luacha fuinnimh (e.g. má úsáidtear an dara barr iomlán le haghaidh fuinnimh, mar shampla i gcás bithgháis). Is é an t-oibreoir eacnamaíoch a thabharfaidh údar le rogha na modheolaíochta agus is é an t-iniúchóir a dhéanfaidh bailíochtú air.

Rogha 2b. Fachtóir cúitimh a chinneadh le haghaidh córas ina bhfuil an príomhbharr éagsúil gach bliain

I gcás ina mbíonn an príomhbharr éagsúil gach bliain ó thaobh uainíochta na mbarr de agus nach leanann sé patrún rialta, ní mór don oibreoir eacnamaíoch aon chaillteanas i dtáirgeacht an phríomhbhairr de dhroim an dara barr a mheasúnú agus é a chur san áireamh i dtoirt na bithmhaise breise a éilítear.

Ní mór don oibreoir eacnamaíoch táirgeacht an phríomhbhairr a breathnaíodh tar éis an dara barr a thabhairt isteach a chur i gcomparáid le táirgeacht stairiúil an (phríomh)bhairr chéanna. Féadfar an chomparáid sin a dhéanamh bunaithe ar an táirgeacht a breithníodh i bpáirceanna comharsanacha (e.g. má fhásann an fheirm chéanna na barra céanna ar uainíocht ach i bpáirceanna éagsúla), nó ar bhonn litríocht eolaíoch a bhfuil bonn cirt léi ina dtugtar tuairisc ar an tionchar a bhíonn ag curaíocht sheicheamhach ar na barra sin sa réigiún sin.

Déanfar an tionchar ar tháirgeacht an phríomhbhairr a aistriú go fachtóir cúitimh a asbhainfear ó thoirt an dara barr chun an bhithmhais bhreise a ríomh. I gcás Rogha 2a, is féidir leis an bhfachtóir a bheith bunaithe ar mheáchan nó ar chion fuinnimh agus ceadófar leis cúiteamh éifeachtach ar chaillteanas bithmhaise an phríomhbhairr. Is é an t-oibreoir eacnamaíoch a thabharfaidh údar le rogha na modheolaíochta agus is é an t-iniúchóir a dhéanfaidh bailíochtú air.

4. toirt na bithmhaise breise a ríomh

Tar éis an beart breisíochta a chur chun feidhme, cinnfidh an t-oibreoir eacnamaíoch toirt na bithmhaise lena ngabhann riosca íseal ILUC is féidir a éileamh tríd an táirgeacht barr iarbhír a bhaintear amach ar an dáileacht theorannaithe talún a chur i gcomparáid leis an mbonnlíne tháirgeachta dhinimiciúil. Ní mór don iniúchóir a fhíorú san iniúchadh bliantúil go bhfuil toirt na bithmhaise breise a baineadh amach ag teacht leis na réamh-mheastacháin sa phlean bainistíochta, agus bonn cirt a iarraidh má tá neamhréireachtaí níos mó ná 20 % ann i gcomparáid leis na meastacháin sa phlean bainistíochta.

Má lorgaítear deimhniú le haghaidh beart breisíochta a cuireadh i bhfeidhm san am a chuaigh thart, féadfar an táirgeacht bithmhaise bhreise a ríomh agus a thaifeadadh sa phlean bainistíochta. Cé gur féidir leis sin toirt iarbhír na bithmhaise lena ngabhann riosca íseal ILUC a ríomh go cruinn, ní fhéadfar bithmhais lena ngabhann riosca íseal ILUC a éileamh ach amháin tar éis deimhniú maidir le riosca íseal ILUC a bhronnadh. Ní féidir éilimh chúlghabhálacha a dhéanamh i ndáil le bithmhais a soláthraíodh roimhe seo.

Chun toirt na bithmhaise breise a ríomh, ní mór don oibreoir eacnamaíoch iomlán na táirgeachta barr ón dáileacht theorannaithe talún a thaifeadadh le haghaidh gach bliana ó thús chur chun feidhme an bhirt breisíochta. Ní mór don oibreoir eacnamaíoch a chruthú go bhfuil nasc idir an dáileacht theorannaithe talún ar leith agus an táirgeacht barr a baineadh amach (tona/ha).

Mura ndéantar an toirt bhuainte a thomhas (a mheá) ach ag an gcéad phointe bhailiúcháin, áit a dtagann táirgí ó fheirmeacha nó ó dháileachtaí talún éagsúla, féadfar an doiciméadacht ón gcéad phointe bailiúcháin a úsáid mar chruthúnas maidir leis an toirt bhuainte (an táirgeacht) le haghaidh na bhfeirmeacha agus na ndáileachtaí talún atá i gceist.

Is féidir taifead ar an idirbheart gnó idir an t-oibreoir eacnamaíoch agus an chéad phointe bailiúcháin a úsáid mar fhianaise, ar choinníoll gur féidir an nasc leis an dáileacht theorannaithe talún ar leith a chruthú. Sa chás sin, is é an chéad phointe bailiúcháin atá freagrach as na sonraí faoin táirgeacht barr a bhailiú agus a thaifeadadh. Taifeadfaidh sé táirgeachtaí bithmhaise a bhailítear in aghaidh na feirme (agus más gá, le haghaidh dáileacht theorannaithe talún ar leith ar fheirm) bunaithe ar theimpléad atá le heisiúint ag an scéim dheonach.

I gcás iniúchóireachta grúpa agus má ghníomhaíonn an chéad phointe bailiúcháin mar cheannaire an ghrúpa, beidh sé freagrach as sonraí faoin táirgeacht a thaifeadadh le haghaidh na ndáileachtaí teorannaithe talún ar fad.

Chun toirt na bithmhaise breise a ríomh, déanfar na sonraí faoin táirgeacht barr a fhaightear in aon bhliain amháin a chur i gcomparáid leis an mbonnlíne tháirgeachta dhinimiciúil. Is ionann táirgeacht na bithmhaise breise agus an difríocht idir an táirgeacht barr a bhreathnaítear agus an táirgeacht a réamh-mheastar le bonnlíne tháirgeachta dhinimiciúil na bliana céanna, méid a iolraítear faoi achar dromchla A (ha) na dáileachta teorannaithe talún atá i gceist. Is féidir an toirt bhreise sin a éileamh mar bhithmhais lena ngabhann riosca íseal ILUC ansin.

Bithmhais bhreise = (Yx – DYBx) x A

I gcás inarb ionann:

Yx = agus an táirgeacht a breathnaíodh sa bhliain x (i dtona/ha/bliain) DYBx = agus an bhonnlíne tháirgeachta dhinimiciúil sa bhliain x (i dtona/ha in aghaidh na bliana) A = agus achar dromchla na dáileachta teorannaithe talún (ha)

D. Inneachar íosta an deimhnithe maidir le riosca íseal ILUC

Ní mór an fhaisnéis ar fad seo a leanas a bheith i ndeimhnithe lena ngabhann riosca íseal ILUC:

(a) sonraí teagmhála an phríomheintitis dheimhnithe (ainm agus seoladh na cuideachta, sonraí maidir leis an bpointe teagmhála ainmnithe);

(b) raon feidhme an deimhnithe (cineál an bhirt breisíochta agus na tástála breisíochta a chuirfear i bhfeidhm chomh maith leis an gcineál oibreora eacnamaíoch (más sealbhóirí beaga iad));

(c) comhordanáidí domhanfhaid agus domhanleithid (i gcás feirmeacha agus fáschoillte atá deimhnithe mar eintitis aonair);

(d) liosta de na suíomhanna faoi raon feidhme an deimhniúcháin (ainm agus seoladh);

(e) toirt iomlán na bithmhaise a dheimhnítear mar bhithmhais lena ngabhann riosca íseal ILUC;

(f) sonraí teagmhála (ainm agus seoladh) agus lógó an chomhlachta deimhniúcháin;

(g) uimhir nó cód (uathúil) an deimhnithe;

(h) áit agus dáta eisiúna;

(i) dáta óna mbeidh an deimhniú bailí/dáta ar a mbeidh deireadh le bailíocht an deimhnithe (agus an dáta deimhnithe más infheidhme);

(j) stampa agus/nó síniú an pháirtí eisiúna.

(1) Má dhéantar iarratas ar grúpdheimhniú, ní mór ainm agus sonraí teagmhála bhainisteoir an ghrúpa agus ainm, sonraí teagmhála agus láithreacha na bhfeirmeacha/na bhfáschoillte atá ina gcuid den ghrúpa a bheith san iarratas.

(2) Tá an t-athphlandú ag deireadh ré an bhairr riachtanach i gcónaí le haghaidh bairr ilbhliantúil. Chun gur féidir athphlandú a áireamh mar bheart breisíochta, ní mór don oibreoir eacnamaíoch cruthúnas a thabhairt go dtéann a n-athphlandú thar ‘ghnó mar is gnách’.

(3) Is é NPV an difríocht idir luach láithreach an insreafa airgid agus luach láithreach an eis-sreafa airgid thar thréimhse ama. Úsáidtear NPV i mbuiséadú caipitil agus i bpleanáil infheistíochta chun anailís a dhéanamh ar bhrabúsacht infheistíochta nó tionscadail a bheidh ann amach anseo. Foinse: https://www.investopedia.com/terms/n/npv.asp

(4) Praghsanna táirgeoirí FAOSTAT. Foinse: http://www.fao.org/faostat/en/#data/PP

(5) tíortha ECFE

(6) I gcomhréir le hAirteagal 2(7) de Rialachán Tarmligthe (AE) 2019/807, ba cheart luaineachtaí i dtaca leis an táirgeacht a eisiamh.

(7) Chun an rogha seo a úsáid, ní mór d’oibreoirí eacnamaíocha a thaispeáint gur lú ná 0.8 an comhghaol idir an cuar chaighdeánaigh agus a gcuar fáis bonnlíne.

(*1) Tar éis 25 bliana, bheadh coinne leis go leanfadh an tóraíocht de bheith ag laghdú. Mar sin féin, ós rud é gur thart ar 25 bliana atá saolré thipiciúil pailmeacha, tá easpa sonraí ann chun tacú le méid an laghdaithe tar éis 25 bliana. Dá bhrí sin, glactar cur chuige coimeádach lena nglactar leis go bhfanfadh an cuar táirgeachta ag an leibhéal 25 bliana.

(*2) Tar éis 25 bliana, bheadh coinne leis go leanfadh an tóraíocht de bheith ag laghdú. Mar sin féin, ós rud é gur thart ar 25 bliana atá saolré thipiciúil pailmeacha, tá easpa sonraí ann chun tacú le méid an laghdaithe tar éis 25 bliana. Dá bhrí sin, glactar cur chuige coimeádach lena nglactar leis go bhfanfadh an cuar táirgeachta ag an leibhéal 25 bliana.